สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 14 ก.ย.58
14 ก.ย. 2558

– เงินเยนอยู่ที่ระดับ 120.20 เยน/ดอลลาร์ จากตอนเช้าที่อยู่ที่ระดับ 120.60 เยน/ดอลลาร์
– ส่วนเงินยูโรอยู่ที่ระดับ 1.1328 ดอลลาร์/ยูโร จากตอนเช้าที่อยู่ที่ระดับ 1.1343 ดอลลาร์/ยูโร
– ดัชนี SET ปิดวันนี้ที่ระดับ 1,377.15 จุด ลดลง 4.57 จุด หรือ 0.33%
– สรุปปริมาณการซื้อขายรายกลุ่ม ต่างชาติขายสุทธิ 77.81 ล้านบาท (SET+MAI)
 
– ศูนย์วิจัยกสิกรไทย มองว่า ประเทศไทยน่าจะสามารถบริหารผลกระทบจากการปรับขึ้นอัตราดอกเบี้ยนโยบายของเฟดในลักษณะค่อยเป็นค่อยไป ที่คงส่งผลกระทบผ่านความผันผวนของเงินทุนเคลื่อนย้ายนี้ได้  ทั้งนี้ เนื่องจากมาตรวัดด้านเสถียรภาพต่างๆ ของไทยยังมีความเข้มแข็ง อาทิ ระดับเงินทุนสำรองระหว่างประเทศของไทยในปัจจุบัน อยู่สูงกว่าระดับหนี้ต่างประเทศระยะสั้นถึงประมาณ 3 เท่า
อีกทั้งยังมีการเกินดุลบัญชีเดินสะพัดในระดับสูงถึงประมาณ 5% ต่อจีดีพี นอกจากนี้ ภาคเอกชนไทยก็มีการใช้เครื่องมือประกันความเสี่ยงค่าเงินเพิ่มขึ้น เพื่อช่วยลดความเสี่ยงจากการปรับขึ้นของมูลค่าหนี้ที่กู้ยืมในสกุลต่างประเทศและความผันผวนของอัตราแลกเปลี่ยนได้ดีขึ้นจากอดีต
– นางอภิรดี ตันตราภรณ์ รมว.พาณิชย์ ระบุว่า ในปีนี้กระทรวงพาณิชย์ยังคงยืนยันเป้าหมายการส่งออกไว้ตามเดิมที่ล่าสุดคาดการณ์ไว้ว่าจะติดลบ 3% ขณะที่เป้าหมายการส่งออกสำหรับปี 59 นั้นจะมีการประชุมเพื่อประเมินสถานการณ์เศรษฐกิจทั้งภายในและต่างประเทศร่วมกันอีกครั้งในช่วงเดือน พ.ย.58 เพื่อที่จะกำหนดออกมาเป็นเป้าหมายการส่งออกสำหรับปีหน้าต่อไป
– พล.อ.ประยุทธ์ จันทร์โอชา นายกรัฐมนตรี เป็นประธานในพิธีเปิดโครงการสนับสนุนสินเชื่อกองทุนหมู่บ้านและชุมชนเมือง ตามมติคณะรัฐมนตรี โดยให้ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) สนับสนุนสินเชื่อกองทุนหมู่บ้านและชุมชนเมือง รวมทั้งมาตรการส่งเสริมความเป็นอยู่ของประชาชนผู้มีรายได้น้อย และมาตรการกระตุ้นการลงทุนขนาดเล็กของรัฐบาลทั่วประเทศ
– นายสนธิรัตน์ สนธิจิรวงศ์ ประธานสมาพันธ์เอสเอ็มอีไทย เปิดเผยว่า กลุ่มเครือข่ายผู้ประกอบการธุรกิจเอสเอ็มอี ภายใต้ภาคีสมาชิกของสมาพันธ์เอสเอ็มอีไทย มีการเตรียมรวมพลังสมาชิกจำนวนมาก เพื่อเข้ารับฟังการนำเสนอนโยบายการช่วยเหลือภาคธุรกิจของรัฐบาล โดยมีนายกรัฐมนตรี เป็นประธานในการจัดงานประชุมดังกล่าวในวันที่ 18 ก.ย. ณ เมืองทองธานี
– นายนาจิบ ราซัค นายกรัฐมนตรีมาเลเซียกล่าวที่เมืองปุตราจายาวันนี้ว่า รัฐบาลมาเลเซียจะใช้มาตรการหลายมาตรการ เพื่อส่งเสริมและสร้างความแข็งแกร่งให้กับเศรษฐกิจ ท่ามกลางสถานการณ์ที่ท้าทาย
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงปรับตัวลดลง 12 ดอลลาร์ฮ่องกง ปิดที่ระดับ 10,238 ดอลลาร์ฮ่องกง/ตำลึง เทียบเท่ากับ 1,108.89 ดอลลาร์สหรัฐ/ทรอยออนซ์ ลดลง 1.3 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.75 ดอลลาร์ฮ่องกง
– สำนักงานสถิติแห่งสหภาพยุโรป หรือยูโรสแตท เปิดเผยว่า การผลิตภาคอุตสาหกรรมในยูโรโซนเดือนก.ค.ปรับตัวเพิ่มขึ้น 0.6% เทียบรายเดือน ซึ่งมากกว่าการคาดการณ์ของนักเศรษฐศาสตร์ที่คาดว่า จะขยายตัว 0.3%
 
ที่มา: สำนักข่าวอินโฟเควสท์